Apstiprināšanas pieteikuma publikācija attiecībā uz produkta specifikācijas grozījumu, kas nav maznozīmīgs, saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2020/C 317/09)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA / AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“STELVIO”/“STILFSER”

ES Nr.: PDO-IT-0255-AM02 – 10.1.2020.

ACVN (X) AĢIN ( )

1. Pieteikuma iesniedzēja grupa un tās likumīgās intereses

Consorzio del Formaggio Stelvio (Siera “Stelvio” ražotāju apvienība), Via Innsbruck 43, 39 100 Bolzano, Itālija

Tālr. 0474 570113; fakss 0474 570177. Minētā apvienība atbilst ministrijas 2017. gada 28. novembra dekrēta 13. panta 1. punkta prasībām.

2. Dalībvalsts vai trešā valsts

Itālija

3. Produkta specifikācijas punkts, uz kuru attiecas grozījums vai grozījumi

☐ Produkta nosaukums

☒ Produkta apraksts

☐ Ģeogrāfiskais apgabals

☐ Izcelsmes apliecinājums

☒ Ražošanas metode

☐ Saikne

☐ Marķējums

☐ Cits [norādīt]

4. Grozījumu veids

☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu.

☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienotais dokuments (vai tā ekvivalents) attiecībā uz produktu nav publicēts.

5. Grozījumi

Produkta apraksts

Grozījums attiecas uz produkta specifikācijas 5. punktu un vienotā dokumenta 3.2. punktu un ar to iekļauj īpašas metodes, pēc kādām sagatavot produktu, ja tas paredzēts sadalīšanai porcijās.

Attiecīgi produkta specifikācijas 5. punkta (“Gatavā produkta īpašības”) un vienotā dokumenta 3.2. punkta beigās pievieno šādu tekstu:

“Lai ierobežotu pārstrādes atkritumus, sieru “Stelvio”/“Stilfser”, vienlaikus nodrošinot arī atbilstību minētajām svara un augstuma prasībām, var ražot formā, kas nav cilindriska, taču tikai tad, ja produkts paredzēts fasēšanai (griešanai šķēlēs, griešanai kubiņos, rīvēšanai).”

Tādējādi grozījums attiecas uz produkta formu. Sieram, kas paredzēts dalīšanai porcijās un par tādu atzīts pirms pārstrādāšanas produktā ar ACVN (laikā, kad to ievieto veidnē), nav obligāti jābūt cilindriskam. Šādu sieru nedrīkst pārdot kā veselu sieru ar ACVN, taču drīkst laist apgrozībā pēc sadalīšanas porcijās un fasēšanas.

Ieviešot iespēju izmantot racionālāku formu, sadalīšanu porcijās iespējams veikt, neradot no tehniskā un kvalitātes viedokļa nepamatotus produktu atkritumus un tādējādi optimizējot peļņu un pārstrādājamību, kad nogatavināšana saskaņā ar produkta specifikāciju ir pabeigta. Nevienā no šiem gadījumiem netiktu mainītas “Stelvio”/“Stilfser” tehniskās/kvalitātes īpašības.

Ražošanas metode

— Grozījums attiecas uz produkta specifikācijas 3. punkta 3.3. apakšpunkta 3.3.2. punktu un vienotā dokumenta 3.3. punktu.

Atbilstoši prasībām Komisijas 2013. gada 18. decembra Deleģētajā regulā (ES) Nr. 664/2014 pēc teksta daļas, kas attiecas uz govju ēdināšanu, iekļauj šādu teikumu:

“Dzīvnieku barība, kas iegūta ārpus ģeogrāfiskā apgabala, gadā nedrīkst pārsniegt 50 % no izēdinātās sausnas.”

Šis grozījums ir precizējums.

Svaiga zāle un vietējā lopbarība, kas ir ar sagremojamām šķiedrām saistītā barības daļa, būtiski ietekmē ražošanā izmantotā piena ķīmiskās, sensoriskās un organoleptiskās īpašības, tāpēc veido ievērojamu daļu izēdinātās sausnas.

Veidojot barības sastāvu govīm, kuras parasti izmanto piena ražošanai, graudaugu un eļļas augu audzēšanai nepiemērotos kalnainos apgabalos ir jāizmanto koncentrāti un dzīvnieku barība, kura iegūta ārpus noteiktā apgabala. Barības sastāvs ir jāpapildina, lai nodrošinātu tās uzturvērtību un fizioloģisko ietekmi, un tas ir arī profilakses pasākums cīņā ar veselības problēmām.

Ar šādu barību iespējama ātra uzturvielu uzņemšana, nodrošinot govīm viegli pieejamu enerģiju un proteīnu normālai spurekļa darbībai. Tā kā tai šo funkciju sekmēšanā ir tikai fizioloģiska loma, tai nav faktiskas ietekmes uz piena organoleptiskajām īpašībām.

Tāpēc ir atļauts izmantot kukurūzas skābbarību, kaltētu lopbarību, miežus, rudzus, tritikāli, kviešus, auzas un kukurūzu gan produktu, gan blakusproduktu veidā, kā arī šeit minēto pirmo piecu veidu labības salmus. Turklāt iespējams izmantot šādas eļļas augu sēklas, to produktus un blakusproduktus: (ģenētiski nemodificētas) sojas sēklas, rapša sēklas, linsēklas un izlobītas un daļēji izlobītas saulespuķu sēklas, žāvētus biešu mīkstumus, alus drabiņas un žāvētas ābolu izspaidas, bietes, kartupeļus, alus raugu, melasi, ceratonijas pupas, piena produktus pulvera veidā, aminoskābes un augstvērtīgus proteīnus, kas nav iegūti proteolīzes ceļā, augu taukus.

Ar ierosināto grozījumu tikai precizē punktu, kas attiecas uz dzīvnieku ēdināšanu, tāpēc tas neietekmē punktu par saikni vai produkta kvalitāti.

— Grozījums attiecas uz produkta specifikācijas 4. punkta 4.2. apakšpunkta 4.2.1. punktu par izejvielu tauku saturu, kā arī uz vienotā dokumenta 3.3. punktu.

Tāpēc pašreizējo redakciju:

“4.2.1. Tauku satura samazināšana Piens, kas vajadzības gadījumā attīrīts ar baktofugēšanu, var būt nedaudz nokrejots tā, lai tā tauku saturs būtu no 3,45 līdz 3,60 %. Daļēju nokrejošanu veic ar separatoru.”

aizstāj ar šādu redakciju:

“4.2.1. Tauku satura samazināšana Piens, kas vajadzības gadījumā attīrīts ar baktofugēšanu, var būt nedaudz nokrejots tā, lai tā tauku saturs būtu no 3,45 līdz 3,80 %. Daļēju nokrejošanu veic ar separatoru.”

Ar šo nelielo grozījumu ievieš tauku satura amplitūdu, kas ir reālistiskāka un iekļaujas faktiski iegūtajā tauku satura amplitūdā (no 3,45 % līdz ne vairāk kā 3,80 %, nevis 3,60 %), padarot to atbilstošu citām attiecībā uz nogatavinātu sieru noteiktajām prasībām.

— Grozījums attiecas uz produkta specifikācijas 4. punkta 4.2. apakšpunkta 4.2.5. punktu un vienotā dokumenta 3.3. punktu par izmantoto himozīna veidu.

Tāpēc pašreizējo redakciju:

“Pārstrādājamajam pienam, kuram var būt pievienotas pienskābes baktērijas, teļa himozīnu pievieno 85 minūšu laikā pēc tam, kad maisījuma temperatūra ir sasniegusi aptuveni 32–33 °C. Vienīgais recināšanas ferments, ko drīkst izmantot, ir himozīns šķidrā vai pulvera veidā. Himozīns jāiegūst ar tradicionālo metodi, tā koncentrācijai jābūt aptuveni 1:15 000, un tā sastāvā jābūt aptuveni 75 % himozīna un 25 % pepsīna; tā sastāvā nedrīkst būt nekādi koagulanti (piem., mikrobiālas izcelsmes koagulanti), tas nedrīkst būt ģenētiski modificēts vai saturēt ģenētiski modificētus recināšanas fermentus.”

aizstāj ar šādu redakciju:

“Pārstrādājamajam pienam, kuram var būt pievienotas pienskābes baktērijas, teļa vai citu, tai skaitā augu izcelsmes, himozīnu pievieno 85 minūšu laikā pēc tam, kad maisījuma temperatūra ir sasniegusi aptuveni 32–33 °C. Recināšanas fermentu var izmantot šķidrā vai pulvera veidā. Teļa himozīns jāiegūst ar tradicionālo metodi, tā koncentrācijai jābūt aptuveni 1:15 000, un tā sastāvā jābūt aptuveni 75 % himozīna un 25 % pepsīna; himozīns nedrīkst būt ģenētiski modificēts vai saturēt ģenētiski modificētus recināšanas fermentus.”

Pašreizējā produkta specifikācijā atļauts izmantot tikai teļa himozīnu. Mūsdienās šī prasība šķiet ārkārtīgi ierobežojoša un liedz likt lietā tehnisko attīstību, kuras izmantošana kādu laiku bijusi raksturīga noteiktajā apgabalā ražotajiem produktiem, kam līdz šim nav piešķirts ACVN, kaut gan tiem ir visas nepieciešamās īpašības un tie atbilst visām ķīmiskajām un organoleptiskajām nogatavināta siera īpašībām.

Minētā attīstība arī sniegs iespēju apmierināt arvien dažādākās patērētāju prasības.

VIENOTAIS DOKUMENTS

“STELVIO”/“STILFSER”

ES Nr.: PDO-IT-0255-AM02 – 10.1.2020.

AĢIN (X) ACVN ( )

1. Nosaukums vai nosaukumi

“Stelvio”/“Stilfser”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers

3.2. Apraksts par produktu, uz kuru attiecas 1. punktā minētais nosaukums

Kad sieru “Stelvio”/“Stilfser” laiž apgrozībā, tas ir nogatavināts vismaz 60 dienas, tam ir cilindriska rituļa forma ar plakanām pusēm, taisniem vai nedaudz ieliektiem sāniem, un ritulim ir šādi izmēri: tas var svērt no 8 līdz 10 kg, rituļa diametrs var būt no 34 līdz 38 cm, augstums – no 8 līdz 11 cm. Tauku saturs siera sausnā ir ne mazāks par 50 %, mitruma saturs nepārsniedz 44 %. Siera rituļa mizai ir jābūt tai raksturīgajā krāsā – no dzeltenas līdz oranžbrūnai. Siera masa ir blīva, mīksta un ar elastīgu konsistenci. Masas krāsa var būt no gaiši dzeltenas līdz salmu dzeltenai, un tajā ir nevienmērīgi izvietoti, mazi līdz vidēji lieli caurumi (acis).

Sieru “Stelvio”/“Stilfser” pārdod vai nu veselos rituļos, vai sadalītu porcijās, un laiž apgrozībā ar cilmes vietas nosaukuma identifikācijas marķējumu.

Lai ierobežotu pārstrādes atkritumus, sieru “Stelvio”/“Stilfser”, vienlaikus nodrošinot arī atbilstību minētajām svara un augstuma prasībām, var ražot formā, kas nav cilindriska, taču tikai tad, ja produkts paredzēts fasēšanai (griešanai šķēlēs, griešanai kubiņos, rīvēšanai).

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Alpu ganībās govis barojas galvenokārt ar svaigu zāli; kūtīs govīm kā pamatbarību, ļaujot tām brīvi baroties, izēdina noteiktajā apgabalā iegūtu lopbarības sienu un zālaugu skābbarību, nepārsniedzot 15 kg uz dzīvnieku.

Svaiga zāle un vietējā lopbarība, kas ir ar sagremojamām šķiedrām saistītā barības daļa, būtiski ietekmē ražošanā izmantotā piena ķīmiskās, sensoriskās un organoleptiskās īpašības, tāpēc veido ievērojamu daļu (ne mazāk kā 50 %) izēdinātās sausnas.

Veidojot barības sastāvu govīm, kuras parasti izmanto piena ražošanai, graudaugu un eļļas augu audzēšanai nepiemērotos kalnainos apgabalos ir jāizmanto koncentrāti un dzīvnieku barība, kura iegūta ārpus noteiktā apgabala. Barības sastāvs ir jāpapildina, lai nodrošinātu tās uzturvērtību un fizioloģisko ietekmi, un tas ir arī profilakses pasākums cīņā ar veselības problēmām.

Ar šādu barību iespējama ātra uzturvielu uzņemšana, nodrošinot govīm viegli pieejamu enerģiju un proteīnu normālai spurekļa darbībai. Tā kā tai šo funkciju sekmēšanā ir tikai fizioloģiska loma, tai nav faktiskas ietekmes uz piena organoleptiskajām īpašībām.

Tāpēc ir atļauts izmantot kukurūzas skābbarību, kaltētu lopbarību, miežus, rudzus, tritikāli, kviešus, auzas un kukurūzu gan produktu, gan blakusproduktu veidā, kā arī šeit minēto pirmo piecu veidu labības salmus. Turklāt iespējams izmantot šādas eļļas augu sēklas, to produktus un blakusproduktus: (ģenētiski nemodificētas) sojas sēklas, rapša sēklas, linsēklas un izlobītas un daļēji izlobītas saulespuķu sēklas, žāvētus biešu mīkstumus, alus drabiņas un žāvētas ābolu izspaidas, bietes, kartupeļus, alus raugu, melasi, ceratonijas pupas, piena produktus pulvera veidā, aminoskābes un augstvērtīgus proteīnus, kas nav iegūti proteolīzes ceļā, augu taukus.

Dzīvnieku barība, kas iegūta ārpus ģeogrāfiskā apgabala, gadā nedrīkst pārsniegt 50 % no izēdinātās sausnas.

Sieru “Stelvio”/“Stilfser” ražo no govs piena, kas noteiktajā ģeogrāfiskajā apgabalā slaukts no govīm, kuras galvenokārt barotas ar minētajā apgabalā iegūtu lopbarību ar proteīna saturu, kas pārsniedz 3,10 %. Piens var būt nedaudz nokrejots tā, lai tā tauku saturs būtu 3,45–3,80 %.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visas darbības, kas aprakstītas produkta specifikācijā un šajā dokumentā, izpildāmas 4. punktā aprakstītajā noteiktajā ģeogrāfiskajā apgabalā, un tās ir šādas: govju audzēšana, piena slaukšana, piena savākšana un pārstrāde, siera gatavošana un nogatavināšana.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Veselu rituli sadala porcijās vienīgi pēc cilmes vietas nosaukuma identifikācijas marķējuma uzlikšanas. Sieru “Stelvio”/“Stilfser”, sadalītu porcijās, atļauts iepakot arī ārpus ģeogrāfiskā apgabala. Sieru “Stelvio”/“Stilfser”, sadalītu porcijās, laiž apgrozībā ar cilmes vietas nosaukuma identifikācijas marķējumu vai iepakojumam piestiprinātu līmējamu etiķeti un/vai iesaiņojumu, uz kura iepriekš uzdrukāts aizsargātais cilmes vietas nosaukums.

3.6. Ar reģistrēto nosaukumu apzīmētā produkta marķēšanas īpašie noteikumi

Sieram “Stelvio”/“Stilfser”, kuru laiž apgrozībā veselos rituļos, ir cilmes vietas nosaukuma identifikācijas marķējums, ko uzliek tikai pēc tam, kad siers ir bijis nogatavināts 60 dienas, un marķējums, uz kura norādīts partijas numurs, pagatavošanas datums un ražotāja kods. Šo produktu laiž apgrozībā ar cilmes vietas nosaukuma identifikācijas marķējumu. Cilmes vietas nosaukuma identifikācijas marķējumu veido sarkans uzraksts ar norādi “Stilfser-Stelvio”.

4. Ģeogrāfiskā apgabala īsa definīcija

Sieram “Stelvio”/“Stilfser” noteikto ģeogrāfisko apgabalu, kurā veicama govju audzēšana un slaukšana, piena savākšana un pārstrāde, siera gatavošana un nogatavināšana, veido šādu Bolzano autonomās provinces apgabalu teritorija: Val Venosta, Burgraviato, Salto-Sciliar, Val Pusteria, Val d’Isarco, Bolzano pašvaldība. Šie apgabali aptver 84 pašvaldību kadastrālo un administratīvo teritoriju.

5. Saikne ar ģeogrāfisko apgabalu

Siers “Stelvio”/“Stilfser”, kurš vēsturiski ražots 4. punktā norādītajā apgabalā, laika gaitā ir saglabājis savu specifiku, kas veidojusies, pateicoties Alpu kalnu videi Stelvio/Stilfser kalnu apgabalā, kurš ir galvenais šā siera ražošanas apgabals un kura vārdā šis siers ir nodēvēts. Alpu apvidus viendabīgie klimatiskie un augsnes apstākļi Alto Adige apgabalā ietekmē tās lopbarības kvalitāti, kas ir govju pamatbarība, un tādējādi – tā siera kvalitāti, kuru apgabalā ražo, izmantojot attiecīgo pienu.

Dažos vēsturiskos tekstos aprakstīti labākas kvalitātes piena iegūšanai piemērotākie Alpu ganību zālaugu veidi (marbl un madaun). Noteiktā apgabala īpašie vides un klimatiskie apstākļi ir saistīti ar kalnu apvidu, kurā atrodas šī teritorija, kam vienmēr bijušas raksturīgas lopkopības saimniecības (masi), kas atrodas 500–2 000 metru augstumā virs jūras līmeņa, un tie papildina vietējās mikrofloras iedarbību siera nogatavināšanas laikā. Šie īpašie vides apstākļi, kas ir savdabīgi un neatkārtojami, līdztekus ražošanas tradīcijas vēsturiskajai attīstībai ar aizsargāto cilmes vietas nosaukumu “Stelvio”/“Stilfser” apzīmētajam sieram piešķir specifiku, kas to padara unikālu, savdabīgu un tādu, kurā dziļi iesakņojusies vietējā savdabība.

Šā siera specifiku līdztekus īpašībām, kas aprakstītas 3.2. punktā, veido arī sevišķi neatkārtojamas un savdabīgas īpašības, kuras īsumā var aprakstīt šādi:

— mizas krāsa: no dzeltenoranžas līdz oranžbrūnai,

— garša: aromātiska un izteikta, reizēm pikanta,

— tauku saturs sausnā: vismaz 50 %.

Siera nogatavināšanās dabiskā ceļā ir process ar noteiktām unikālām iezīmēm, kas sieram piešķir neatkārtojamu garšu. Visa iepriekš minētā pamatā ir govju ganīšanās kalnu ganībās ar svaigu zāli, kūtīs turēto govju barība, kas galvenokārt satur noteiktajā apgabalā iegūtu lopbarības sienu un zālaugu skābbarību, tas, ka izmanto vienīgi pienu, kas no minētajām govīm iegūts noteiktajā apgabalā, kam raksturīga kalnu un augsnes specifika, kā arī Alpu savdabīgo zālaugu veidu īpašības un pārstrādē izmantotā vietējā mikroflora, ko veido vairāki aerobo baktēriju celmi. Šie faktori izšķirīgā veidā ietekmē gan rituļa mizas krāsu, gan siera neatkārtojamo garšu aromātu. Turklāt govju barības sastāvs kopumā veicina diezgan augsta tauku satura izveidošanos sausnā.

Minētos faktorus, par kuriem liecības atrodamas dažādos kopš vēlajiem viduslaikiem pastāvošos vēsturiskos avotos, nostiprinājušas paražas un tradicionāli vietējie nodibinājumi, konkrētāk, maso (lauku saimniecības), un iznākumā tie tika ierakstīti Stilf (Stelvio) pienotavā 1914. gadā sagatavotā dokumentā, kurā aprakstīts šis produkts un tā ražošanas process. Tādējādi ir izveidojusies nozīmīga saimnieciskā darbība, kas izplatījusies visā ģeogrāfiskajā apgabalā. Produkta specifikācija šo darbību reglamentē gan ar tādām prasībām liellopu audzētājiem un piena pārstrādātājiem, kuru izpildei jābūt dokumentētai īpašos ierakstos un reģistros, gan ar sistēmu katra tirgus dalībnieka identifikācijai apgabalā, gan ar konkrētas dokumentācijas kārtošanu saistībā ar pārstrādi, ražošanu un nosaukuma izmantošanas tiesību piešķiršanu.

Atsauce uz specifikācijas publikāciju

(regulas 6. panta 1. punkta otrā daļa)

Produkta specifikācijas pilnais teksts pieejams šajā tīmekļa vietnē: http://www.politicheagricole.it/flex/cm/pages/ServeBLOB.php/L/IT/IDPagina/3335

vai

atverot tieši Lauksaimniecības, pārtikas un mežsaimniecības politikas ministrijas mājaslapu (www.politicheagricole.it) un noklikšķinot uz Prodotti DOP IGP (ekrāna augšējā labajā pusē), pēc tam uz Prodotti DOP IGP STG (ekrāna kreisajā pusē) un visbeidzot Disciplinari di Produzione all’esame dell’UE.

(1) OV L 343, 14.12.2012., 1. lpp.